感舊
作者：白居易
朝代：唐

paragraphs: 晦叔墳荒草已陳，夢得墓濕土猶新。
微之捐館將一紀，杓直歸丘二十春。
城中雖有故第宅，庭蕪園廢生荆榛。
篋中亦有舊書札，紙穿字蠹成灰塵。
平生定交取人窄，屈指相知唯五人。
四人先去我在後，一枝蒲柳衰殘身。
豈無晚歲新相識，相識面親心不親。
人生莫羨苦長命，命長感舊多悲辛。